**AIŠKINAMASIS RAŠTAS**

**DĖL SAVIVALDYBĖS TARYBOS SPRENDIMO „DĖL DRAUDIMO NAUDOTI CIVILINES PIROTECHNIKOS PRIEMONES“ PROJEKTO**

**1. Projekto rengimą paskatinusios priežastys**

Klaipėdos mieste organizuojant kalėdinius ir naujametinius renginius jau nuo 2016 metų Teatro aikštė (ir jos prieigos) buvo paskelbiama zona be pirotechnikos, t. y. joje draudžiama naudoti pirotechnikos gaminius. Toks draudimas buvo nustatomas savivaldybės vykdomosios institucijos išduotame leidime organizuoti renginį viešojo naudojimo teritorijoje.

Šiuo metu visoje šalyje dėl COVID-19 ligos (koronaviruso infekcijos) plitimo grėsmės yra paskelbta valstybės lygio ekstremalioji situacija ir trečias (visiškos parengties) civilinės saugos sistemos parengties lygis (Lietuvos Respublikos Vyriausybės 2020 m. vasario 26 d. nutarimas Nr. 152 „Dėl valstybės lygio ekstremaliosios situacijos paskelbimo“). Be to, nuo 2020 m. lapkričio 7 d. visoje Lietuvos Respublikos teritorijoje yra paskelbtas karantinas ir nustatytas karantino režimas (Lietuvos Respublikos Vyriausybės 2020 m. lapkričio 4 d. nutarimas Nr. 1226 „Dėl karantino Lietuvos Respublikos teritorijoje paskelbimo“).

Atsižvelgiant į tai, kad karantino metu yra draudžiami visi viešose vietose, atvirose ir uždarose erdvėse organizuojami komerciniai ir nekomerciniai kultūros, pramogų, sporto renginiai, todėl savivaldybės vykdomoji institucija negali išduoti leidimo organizuoti renginį viešojo naudojimo teritorijoje.

Lietuvos Respublikos civilinių pirotechnikos priemonių apyvartos kontrolės įstatymo 17 straipsnio 1 dalies 2 punkte nustatyta, kad savivaldybės taryba gali nustatyti vietas, kuriose būtų draudžiama naudoti civilines pirotechnikos priemones.

Atsižvelgdami į tokį teisinį reglamentavimą ir į Klaipėdos apskrities vyriausiojo policijos komisariato 2020 m. gruodžio 4 d. raštą Nr. 30-S-13443 „Dėl zonos be pirotechnikos nustatymo“ (Savivaldybės administracijoje gautas 2020-12-04, reg. Nr. R1-9634) bei siekiant užtikrinti viešąją tvarką, asmenų ir turto saugumą, tikslinga uždrausti naudoti civilines pirotechnikos priemones (išskyrus F1 kategorijos fejerverkus) Teatro aikštėje ir jos prieigose, tuo laikotarpiu paskelbiant Teatro aikštę zona be pirotechnikos. Tai, tuo pačiu, suteiks galimybę asmenims, laikantis nustatyto karantino režimo, šventiniu laikotarpiu saugiai pasigrožėti kalėdine egle ir šventinėmis dekoracijomis.

**2. Parengto projekto tikslai ir uždaviniai**

Projektu, įgyvendinant Lietuvos Respublikos civilinių pirotechnikos priemonių apyvartos kontrolės įstatyme savivaldybės tarybai suteiktą teisę, siekiama užtikrinti viešąją tvarką, asmenų ir turto saugumą bei suteikti galimybę asmenims, laikantis nustatyto karantino režimo, šventiniu laikotarpiu saugiai pasigrožėti kalėdine egle ir šventinėmis dekoracijomis.

**3. Kaip šiuo metu yra teisiškai reglamentuojami projekte aptarti klausimai**

Lietuvos Respublikos civilinių pirotechnikos priemonių apyvartos kontrolės įstatymo (toliau - įstatymas) 17 straipsnio 1 dalies 2 punkte yra nustatyta, kad draudžiama naudoti civilines pirotechnikos priemones (išskyrus F1 kategorijos fejerverkus) arčiau kaip 30 metrų nuo mokyklų, gydymo ir reabilitacijos įstaigų, kulto, šarvojimo patalpų, jeigu tai nesuderinta su pastatų (statinių) ar patalpų valdytojais, taip pat kitose savivaldybės tarybos nustatytose vietose. Šios įstatymo 17 straipsnio 1 dalies 3 punktas nustato, kad jeigu tai trikdo viešąją rimtį, draudžiama naudoti civilines pirotechnikos priemones nuo 22.00 val. iki 8.00 val. (išskyrus švenčių dienas, taip pat per masinius renginius, kuriuos rengti savivaldybės vykdomoji institucija yra išdavusi leidimą), kitu teisės aktuose nustatytu ar savivaldybės tarybos nustatytu laiku.

Triukšmo prevencijos Klaipėdos miesto savivaldybės viešosiose vietose taisyklių, patvirtintų Klaipėdos miesto savivaldybės tarybos 2017 m. gruodžio 21 d. sprendimu Nr. T2-321 „Dėl triukšmo prevencijos Klaipėdos miesto savivaldybės viešosiose vietose taisyklių patvirtinimo“ 19 punktas nustato, kad civilines pirotechnikos priemones galima naudoti ne arčiau kaip 75 m nuo gyvenamųjų pastatų dienos ir vakaro laiku (7–22 val.), išskyrus organizuojamus renginius, kuriems išduotas Savivaldybės administracijos direktoriaus ar jo įgalioto asmens leidimas.

**4. Kokios numatomos naujos teisinio reglamentavimo nuostatos ir kokių teigiamų rezultatų laukiama**

Priėmus projektą jau penktus metus iš eilės būtų uždrausta naudoti civilines pirotechnikos priemones (išskyrus F1 kategorijos fejerverkus) Teatro aikštėje ir jos prieigose, tuo laikotarpiu paskelbiant Teatro aikštę zona be pirotechnikos.

Taip pat bus užtikrinta viešoji tvarka, asmenų ir turto saugumas bei suteikta galimybė asmenims, laikantis nustatyto karantino režimo, šventiniu laikotarpiu saugiai pasigrožėti kalėdine egle ir šventinėmis dekoracijomis.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Neigiamų priimto sprendimo pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys**

Šiam sprendimui įgyvendinti kitų teisės aktų parengti nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne)**

Nėra.

**9. Kiti reikalingi pagrindimai ir paaiškinimai**

Nėra.

PRIDEDAMA. Teisės aktų išrašas, 2 lapai.

|  |  |
| --- | --- |
| Administracinės veiklos poskyrio vedėjas,  atliekantis Skyriaus vedėjo funkcijas | Marius Poimanskis |